Istenek

A fő istencsaládok, és azokon belül a jelenetős, vagy jellemző istenek felsorolása.

A világ kezdetén az Istenidőben a Mennyei udvar istenei uralkodtak, és ezek mindegyike kizárólag egy rúnához kötődött, azt képviselte a maga tisztaságában. Ezek az istenek már letűntek, mint a görög mitológiában a titánok, és az új istenek már nem kötődnek kizárólag egyes rúnákhoz. A rúnákat továbbra is egy főisten képviseli, mint például a levegő rúnáját Órlánt, vagy a föld rúnáját Ernálda, de hozzájuk más rúnák, például a változás és az élet rúnája is kötődik.

Az istenek panteonokba rendszerezésénél kézenfekvő az öt (vagy hat) elemi rúnához sorolni őket, mert ez kijelöli a világban elfoglalt helyüket is. Legalul helyezkedik el az alvilág, ami a sötétség rúnájához kapcsolódik. E felett van a víz, majd a föld, aztán a levegő, végül az égbolt (tűz). Ha időrendi sorrendben nézzük, akkor a levegő az utolsó, megjelenése választotta el egymástól a földet és az eget, és ez vezetett az Istenháború kitöréséhez. Végül a lunár gondolkodók szerint van egy hatodik elem is, a hold, ami a levegő birodalmából hasít ki részt. Ezt az Istenháborúk korában elpusztult, de a Vörös hold felemelkedésével újjászületett hold istenség a Vörös Istennő képviseli. A Lunár birodalom és Sárkányhágó népei közti földi háború az isteni szinten a Középső lég régiójának uralmáért folyó harc a Vörös Istennő és Órlánt viharisten közt.

A Mennyei Udvar isteneinek felsorolása a saját szócikkben található. Az összes isten listája az isten kategóriában található.

## Sötétség panteon

A sötétség istenei nagyrészt az alvilághoz és a halálhoz kötődnek, egy másik csoportjuk az éjszakához és a felszíni sötétséghez, végül a uzok (trollok) istenei is ide tartoznak.

### Főisten

Szubere - A Belső Sötétség, az Alvilág Sötétjének Istennője

### Halál istenek

Daka Fal - A Halál Ura, a Holtak Bírája, aki ítél a lelkek felett haláluk után az alvilágban. Az Ember rúna főistene.

Ty Kora Tek - A halál földjének istennője, aki a birodalmába került lelkek felet uralkodik.

### Éjszaka istenek

Xentha - Az Éjszaka Istennője.

Argan Argar - A felszíni sötétség istene, Xentha fia.

### Uz istenek

Kyger Litor - Uzok ősanyja.

Zorak Zoran - A gyűlölet, háborúk és halál uz istene.

### Kapcsolódó istenek

Bizonyos értelemben ide tartozik Humakt a háború és halál viharistene, és Yelm a napisten is, aki az éjszakákat az alvilágban tölti.

## Víz panteon

A víz istenek leginkább különböző óceánokhoz, tengerekhez, folyókhoz kötődnek, másik részük tengeri élőlények istene.

### Főisten

Magaszta - A vizek ura, a Hazaőr óceán hercege.

### Manthiek

Manthi és Natea - A tengerek királya és királynője

Sshorg -Terror oceánjának hercege

Banthe - Nyugati óceán hercege.

### Triolinok

Triolina - Óceánok anyja, a tengeri élőlények istene.

Mirintha - Tengeri nimfák anyja.

### Más istenek

Engizi - A Habosvíz folyó istene.

Dormal - Ő egy hős volt akinek a harmadkorban sikerült ismét hajózhatóvá tennie a másodkorban mágiával lezárt tengereket. Halála után megistenült.

## Föld panteon

A föld istennőket és isteneket mindenhol tisztelik, mivel a termékenység és gazdagság kötődik hozzájuk. Sokszor más istenek feleségeiként szerepelnek, például Órlántnak Ernálda a felesége, de más területeken más férfi istenek lehetnek a partnerei. Az istenek egy másik csoportja különböző földrajzi helyekhez kötődik.

### Főistennő

Ernálda - Földanya. A család, a nők, a szex és élet istennője. Órlánt felesége.

### Természet istennők

Aszrélia - A Föld gazdagságának istennője. Bőség nagymama.

Eszróla- A fizikai föld istennője Eszróla az anyag, Ernálda az erő.

Eiritha - Állatok Anyja. A praxi nyájak istennője.

Bábestir Gor - A bosszúálló nővér és Őrző. Ernálda és más istennők védelmezője.

Maran Gor - A Földrengető. A földrengés, pusztítás és a dinoszauruszok istennője.

### Földrajzi hely istennői

Kero Fin - Sárkányhágó és az ő nevét viselő hegy istennője. Órlánt anyja.

### Aldriám (elf) istenek

Flamal - A növények istene és elfek atyja. A Nővény rúna főistene.

Aldria - Erdők istennője, az aldriámok (elfek) ősanyja.

Az aldriámok ezen kívül a legtöbb föld istennőt és Yelmaliot tisztelik.

## Levegő (vihar) panteon

A vihar istenek szenvedélyes. vad, lázadó istenségek, akik kirobbantották az Istenháborút az ég istenek ellen.

### Főisten

Órlánt - Viharkirály, törzsfőnök, harcos. Négy fő aspektusa: a Mennydörgő, a Kalandor, a Fényhozó és a Rex.

### A többi fényhozó

Chalana Arroy - Az egészség, gyógyítás, együttérzés és könyörület istennője. A Harmónia rúna főistennője.

Eurmál - A csaló, a bolond, a törvényszegő, a bűnbak. Valamennyire minden rosszban de minden jóban is benne van a keze. Az Illúzió rúna főistene.

Isszariás - A kommunikáció, kereskedelem istene.

Lankór Mál - A tudás és írás istene.

(Két fényhozót Húsembert, aki egy halandó volt, és Ginna Jart, aki egy misztikus résztvevő, nem imádnak istenként.)

### Praxi istenek

Viharbika vagy Urox - A Káoszölő. Sivatagi vihar istene.

Waha a Mészáros - Az állattartó nomádok kánja.

Lelenc - Vadászisten Praxban.

### További levegő istenek

Humakt - A halál és háború istene. Ő hozta el a halált a kardja képében a világra.

Heler - Esők istene.

Ódajla - Az Égi Medve. Vadász isten.

Yinkin - Árnyékmacska isten

Bartár - A Szántóvető. Békés földműves isten.

Masztakosz - Istenek kocsihajtója. A Mozgás rúna főistene.

Vinga - Női kalandorok istennője

Száltar - Száltar királyság alapító hőse, aki élete végén megistenült.

## Ég (tűz) panteon

Három csoportba sorolhatók az istenek. A legmagasabban, és ezért az emberektől legtávolabb vannak a csillagok istenei. Aztán a napisten és a bolygó istenek. Végül a földi vagy földalatti tűz istenek. A napisten sok népnél foglalja el a főisteni helyet, például északon Dara Happa birodalomban (aminek a Lunár birodalom az utóda), vagy a lovas nomádoknál.

### Csillag istenek

Dayzatar - A világtól elzárkózó, tiszta belső fényt kereső istenség. Yelm testvére. Az emberek leginkább csillagokhoz kötődő gyermekein keresztül juthatnak hozzá.

Polárisz - A Bátorság és Elszántság istene. Az Ég Seregeinek Királyi Generálisa.

### Nap és bolygó istenek

Yelmalio - A Hideg Nap, a Fény őrzője a Nagy Sötétség idején.

Tolat - A Háború istene. Vörös bolygó az égen.

### Lenti tűz istenei

Lodril - A vulkánok és a földművelés istene.

Gustbran a csontkovács - Istenek bronzkovácsa.

## Lunár (hold) panteon

Ez az istencsoport a világ harmadkorában tűnt fel a Vörös Istennő eljövetelével, majd az égbe emelkedésével. Megistenült követői és a hozzá csatlakozott istenségek egy új panteont alkottak. Egy Megvilágosodás felé vezető filozófia is a hit része, ami a dolgok egyensúlyba hozására törekszik, és elfogadja a káoszt is a világ részének.

### Főistennő

Vörös Istennő - Az újjáéledt holdistennő, aki a vörös holdként világít az égbolton.

### Más lunár istenek

Hét Anya - A földistennőt feltámasztó rituálét végrehajtó hét ember, akik haláluk után megistenültek. A nevükkel ellentétben hárman férfiak. A lunár vallást az ő papjaik terjesztik a világban.

Vörös Császár - A Vörös Istennő fia, a Holdfiú, a Lunár birodalom félisteni uralkodója, aki halála után mindig újjászületik.

Honíl - A Holdfiú harmadik inspirációja, aki életében egy válság után megújította a Birodalmat. Táncos és művész. Társh uralkodóinak őse és patrónusa.

Dzsáríl - A Holdfiú negyedik inspirációja, aki jelenleg is él. Szerelem és háború istennője.

## Káosz panteon

A Nagy Sötétség idején a káosz erői majdnem pusztulást hoztak a világra, csak az istenek közt megköttetett Nagy Kompromisszum tette lehetővé, hogy az végül megmenekült. A káosz seregit legyőzték, és Wakboth az Ördög elpusztult, de a káosz nem tűnt el a világból. A trolloktól kezdve az elfekig mindenki a legfőbb ellenségének tartja a káoszt, kivéve a Lunár vallást, ami elfogdja a világ részének, és egyensúlyban próbálja tartani.

### Főistenek (elpusztultak)

Wakboth - Az Ördög. A morális gonoszság képviselője.

Kajabor - Az entrópia istene, aki a természetéből adódóan pusztít.

### További istenségek

Szentségtelen Hármas - Három isten (Ragnaglar az Őrült Isten, Thed a Brúk Anyja és Mallia a Ragály Úrnője), akik rászabadították az Istenidőben a káoszt a világra.

Vivamort - Az élőhalottak istene. Az első vámpír.

Rashorana vagy Niszalor vagy Gbaji - Nagyon ellentmondásos istenség. Egyesek szerint a megvilágosodást tanította, mások szerint viszont hazug csaló, akinek a tanai megrontották a Szentségtelen hármast. A Vörös Istennő az ő filozófiáját is magáévá tette.

## Más istenek

Arakné Szorala - Egy misztikus istennő, aki végül elpusztította az Ördögöt a Nagy Sötétség végén és segített összehozni a Nagy Kompromisszumot az istenek közt. Sokan a világteremtő Glorantha istennő lelkével azonosítják.

Láthatatlan Isten - A nyugati malkioni filozófia szerint a világ teremtője és fenntartója, a tulajdonképpeni erő az istenek mögött.

Mosztál - A mosztálok (törpék) világot teremtő főistene. Ők a világot egy nagy gépezetnek tartják, amit meg kell javítani.

Szarvas Ember - A sámánok istensége, aki a beavatásoknál segít.